**Bachelor of Science** (forkortet **B.Sc.**) er en akademisk grad som har sin opprinnelse i England, og betyr at man har fullført tre-, fire- eller femårig høyere universitetsutdannelse innenfor enten naturfag (*natural sciences*) eller samfunnsfag (*social sciences*). For eksempel gir London School of Economics nesten utelukkende B.Sc.-grader, til tross for at universitetet ikke tilbyr noen naturfag. På den andre enden av skalaen har man Oxbridge-universitetene som utelukkende gir bachelor of arts (B.A.)-grader. Grunnen for dette var at man anså fysikk og matematikk for å være «*arts*», siden de utgår fra De frie kunstene, mens biologi, fysiologi og botanikk ble ansett for å være grader innenfor medisin (som gir en bachelor of medicine (B.Med. eller B.M.). Siden man fra gradens tittel generelt sett ikke kan se hvilket fag man har studert, er det vanlig å oppgi dette etter gradens navn (for eksempel *B.Sc. Mathematics* eller *B.Sc. Economics*).[]

Mange land, blant annet innenfor Samveldet av nasjoner, i tillegg til USA bruker denne gradsbetegnelsen for deler av sin utdannelse. B.Sc. og Bachelor of Arts utgjør sammen det overveldende flertallet av grader som gis etter fullførelse av første grad av høyere utdannelse ved en engelskspråklig institusjon. Flere europeiske nasjoner har tatt bachelorgraden i bruk som oppfølging av Bologna-prosessen. *Bachelor of Science* blir da gjerne brukt som engelsk oversetning for en bachelor gitt i realfag eller teknologi. Det bør merkes at innholdet i en utdannelse kan variere mellom land og utdanningsinstitusjoner selv om man bruker likelydende titler. 

De som hadde påbegynt visse bachelor of science-studier seneste høsten 1999[] kunne få graden godkjent som jevngod med sivilingeniør-graden. Dette gjaldt bachelor of science fra Canada eller Storbritannia, forutsatt at studiet var godkjent av henholdsvis Canadian Engineering Accreditation Board eller Engineering Council UK. For de med Bachelor of Science grad fra USA krevdes det et semesters tilleggsutdanning ved siden av at studiet måtte være godkjent av Accreditation Board for Engineering and Technology. Godkjenning ble gjort av Nemnda for godkjenning av sivilingeniørgraden.[]

Man kan i Storbritannia, Australia, India, Canada og Singapore starte på en doktorgrad etter en avlagt bachelorgrad med gode resultater eller annen utdanning, forutsatt at universitetet finner at den er på likeverdig nivå med sitt eget lands bachelorutdanning.

En bachelorgrad er ikke tilstrekkelig for å bli tatt opp på et doktorgradsprogram i Norge, Danmark og Finland.

Se også
-------

* Høgskoleingeniør
* Utdanning i Storbritannia

Referanser
----------

1. ↑  Universitetet i Oslo. «Forskrift om studier og eksamener ved Universitetet i Oslo - § 2.2 Tilleggsbetegnelser for graden bachelor». Besøkt 14. september 2008.
2. ↑  Ludwig-Maximilians-Universität München. «Bachelor». Besøkt 14. september 2008.
3. ↑  Kungliga Tekniska högskolan. «Utbildningsprogram och engelsk översättning». Arkivert fra originalen 7. november 2008. Besøkt 14. september 2008.
4. ↑  NTH (1993). *Rett til bruk av tittelen Sivilingeniør*. Trondheim. , se også diskusjonssidene for teksten
5. ↑  NTNU - Internasjonal seksjon. «Siv.ing. tittel». Besøkt 14. september 2008.
6. ↑  Entry requirements:
Our, i.e. Imperial college minimum academic entry requirement is the equivalent of a UK 1st or 2.1 honours degree in Electrical Engineering or a related subject. Arkivert 25. juni 2010 hos Wayback Machine.
7. ↑  Computer Laboratory: PhD degree Arkivert 19. september 2008 hos Wayback Machine.
8. ↑
9. ↑  Prospective Graduate Students: Board of Graduate Studies: Board of Graduate Studies
10. ↑  Admission requirements – Doctorates > Future Students: The University of Western Australia
11. ↑  «CESE, IIT-Bombay – Admissions». Arkivert fra originalen 17. mai 2008. Besøkt 26. september 2008.
12. ↑  Future Graduate Students
13. ↑  NUS – National University of Singapore Arkivert 14. september 2008 hos Wayback Machine.
14. ↑  «Forskrift for graden philosophiae doctor (Ph.d.) ved Norges teknisk-naturvitenskapelige universitet (NTNU)». Besøkt 24. september 2008.
15. ↑  «Forskrift for graden philosophiae doctor (Ph.D.) ved Universitetet i Oslo». Besøkt 24. september 2008.
16. ↑  Kunnskapsdepartementet: Grader i et internasjonalt perspektiv

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |